SKRIFTLIG FORESPØRGSEL E-1385/03

af Claude Moraes (PSE) til Kommissionen

(15. april 2003)

Om: Bekæmpelse af den foruroligende stigning i forfalskede og piratkopierede varer

Hvad gør Kommissionen for at fremme samarbejde på tværs af grænserne mellem medlemsstaternes retshåndhævende myndigheder samt styrke Europols rolle i bekæmpelsen af den foruroligende stigning i forfalskede og piratkopierede varer, som nye statistikker fra Kommissionen vidner om, og som koster arbejdspladser i hele EU?

Svar afgivet på Kommissionens vegne af Antonio Vitorino

(19. juni 2003)

Manglende overholdelse af intellektuelle ejendomsrettigheder, der finder sted i vidt omfang, f.eks. gennem salg af forfalskede og piratkopierede varer, udgør en meget stor udfordring for økonomien og de involverede, herunder forbrugerne, i bekæmpelsen af organiseret kriminalitet. Den manglende overholdelse påvirker en lang række sektorer og finder i stigende grad sted inden for rammerne af organiseret kriminalitet. Forfalskning og piratkopiering er et internationalt fænomen, der skal behandles internationalt.

Kommissionen vedtog i januar 2003 et forslag til et direktiv(1) om harmonisering af foranstaltninger og procedurer til sikring af overholdelsen af intellektuelle ejendomsrettigheder efter overtrædelse af ejendomsrettighederne og et forslag til en forordning med det formål at styrke bekæmpelsen af importen af forfalskede varer i EU (nylige statistikker offentliggjort af Kommissionen viser en stigning på 900 % mellem 1998 og 2001 for en række forfalskede produkter, der blev konfiskeret af medlemsstaternes toldmyndigheder).

Begge disse instrumenter omfatter bestemmelser til oprettelse af samarbejde mellem de kompetente nationale myndigheder.

Den 30. januar 2003 arrangerede Kommissionen et møde om bekæmpelsen af forfalskede og piratkopierede varer inden for rammerne af det europæiske forum for forebyggelse af organiseret kriminalitet.

Ca. 100 eksperter deltog i mødet, og det gav mulighed for en konstruktiv dialog mellem repræsentanter for erhvervslivet, nationale retlige myndigheder, politi, toldmyndigheder og europæiske og internationale organisationer.

Mødets konklusioner understregede vigtigheden af at harmonisere straffelovgivningen i EU med hensyn til varemærkeforfalskning og opnå et effektivt politimæssigt og retligt samarbejde, især vedrørende organiseret kriminalitet. Som opfølgning på det europæiske forums møde den 30. januar 2003 arbejder Kommissionen på en tekst om tilnærmelse af sanktionerne på europæisk plan og forbedring af samarbejdet på tværs af grænserne mellem medlemsstaternes kompetente myndigheder. Derudover skal medlemsstaterne sikre, at der er god koordination mellem de forskellige tjenester, som deltager i bekæmpelsen af varemærkeforfalskning, f.eks. ved at oprette nationale centraliserede specialtjenester med både politi og toldmyndigheder. Der bør indgås offentlige og private partnerskaber for at bidrage til forebyggelse og bekæmpelse af varemærkeforfalskning, og der bør ske en intensivering af uddannelsesprogrammer for retlige myndigheder og håndhævelsesmyndigheder.

Kommissionen afholder yderligere møder med henblik på at styrke bekæmpelsen af forfalskede og piratkopierede varer, opretholder tæt forbindelse med Europol og medlemsstaterne og yder sektorrepræsentation på det pågældende område.

(1) KOM(2003) 46 endelig udg.